Det er endnu uvist om attentatet har noget med skiftet mellem de to rivaliserende grupper at gøre. Men uanset årsagen, så ønskede manden ikke at blande politiet ind i episoden. De fik først en anmeldelse op af dagen søndag, hvor en henvendelse gjorde dem opmærksomme på, at der havde været et højt brag, og at en bil umiddelbart efter havde gasset op og kørt hurtigt fra stedet. Politiinspektør Verner Holm fortæller til TV2/Nord, at man efterfølgende har fundet en stjålet, udbrændt bil i nærheden af huset, og at man formoder, at den er indblandet i sagen. Bomben landede på terrassen foran huset, og forårsagede et hul i trædækket og blæste glasset ind på en havedør. Politiets teknikere er langt fra færdige med at undersøge de tekniske spor i sagen: - Vi mangler at fastslå hvad det er for en type sprængstof der er blevet anvendt. Lige nu kan vi ikke udelukke noget, siger Verner Holm til TV2/Nord.

Opsummering:
Den mand der natten til søndag fik kastet en bombe mod sit hus i Skørping er i følge TV2/Nords oplysninger skiftet fra Bandidos til Hells Angels.